**Varisverkosto** on suomalainen vuonna 2014 perustettu antifasistinen verkosto, joka verkkosivujensa lisäksi toimii sosiaalisen median palveluissa. Sen toiminta perustuu suoraan toimintaan, ja se kertoo olevansa avoin kaikille taktiikoille ja menetelmille. Varisverkosto on muun muassa paljastanut äärioikeiston yhteystietoja.

Suomessa aikaisemmin toiminut antifasistinen Antifa-ryhmä, mutta syyskuussa 2015 se ilmoitti lopettavansa toimintansa ja suositteli seuraamaan Varisverkoston toimintaa.

Ideologia
---------

Varisverkosto kertoo itse tavoitteekseen "tuhota järjestäytynyt fasismi ja poistaa sen yhteiskunnallinen kasvualusta". Se näkee fasismin tavoitteena saada valtaa yhteiskunnassa. Varisverkosto näkee, että fasismin tavoitteena on muuttaa keskustelu yhteiskunnan eriarvoisuudesta keskusteluksi etnisistä ja kulttuurisista eroista.

Se näkee fasismin "kapitalismin kriisien tuotteeksi". Verkosto näkee demokraattisen yhteiskunnan ongelmien nostavan esiin "kaikkein taantumuksellisimmat aatteet ja ajatusmallit", joiksi se listaa rasismin, kansallismielisyyden, seksismin sekä vihamielisyyden kaikkea vierasta kohtaan. Varisverkoston mukaan fasismin tavoitteena on muuttaa taloudellisesta epävarmuudesta johtuva pelko muukalaispeloksi ja syrjinnäksi.

Varisverkoston mukaan "maahanmuuttokriittisyys" on verhottua fasismia. Verkoston mukaan perussuomalaisissa vallan on ottanut fasistisiipi, joka on lisännyt puolueessa kiinnostusta "uusfasistisiin" suuntauksiin, kuten etnonationalismiin ja traditionalismiin.

Varisverkosto kertoo myös tavoitteekseen yhdistää "kaikki sorretut, alistetut, köyhät, prekarisoidut ja elämän perusedellytyksistä kamppailevat". Se kertoo kannattavansa "tasa-arvoon, vapauteen ja keskinäiseen avunantoon pohjautuvaa yhteiskuntaa".

Toimintatavat
-------------

Varisverkosto kertoo toimintatavoikseen mielipidevaikuttamisen, suoran toiminnan sekä tapahtumien järjestämisen. Se sanoo olevansa avoin kaikille taktiikoille ja menetelmille fasismin vastustamisessa. Se kertoo toimintaperiaatteekseen ettei se "anna fasistien toimia ilman häiriöitä".

Verkoston toiminta perustuu paikallisten pienryhmien toimintaan, eikä verkostolla ole keskusjohtoa tai edustajia. Paikalliset toimintaryhmät tapaavat säännöllisesti maanlaajuisissa kokouksissa, joissa päätetään uusien ryhmien hyväksymisestä osaksi verkostoa ja yhteisistä toimintaperiaatteista.

Varisverkosto Helsinki on ilmoittanut kuuluvansa pohjoismaalaiseen Autonomous Revolutionary Nordic Alliance -verkostoon (ARNA), joka vastustaa kapitalismia, yhteiskuntaluokkia, valtiota ja parlamentarismia.

Valtioneuvoston selvityksen mukaan Varisverkoston keskusteluissa äärioikeistoon kohdistuva väkivalta nähdään usein välttämättömäksi, ja se kehystetään itsepuolustukseksi. Sisäministeriön mukaan väkivaltainen äärivasemmisto paljastaa esimerkiksi vastapuolta edustavien yksilöiden henkilötietoja häpäisytarkoituksessa. Varisverkosto mainitaan osana tätä toimintaa. Myös maalittaminen kuuluu sen toimintatapoihin. Lounais-Suomen poliisilaitoksen mukaan Varisverkosto kuuluu väkivaltaiseen äärivasemmistoon.

Toimintaa
---------

### Äärioikeistolaisten toimijoiden nimien paljastaminen

Varisverkosto seuraa Suomessa toimivien uusnatsi- ja äärioikeistojärjestöjen toimintaa ja raportoi siitä.

Verkosto myös paljasti, kuinka vuonna 2019 Kansallismielisten liittouman kesätapahtumassa ammuttiin vasemmistopoliitikkojen kuvia. Maalitauluissa olivat muun muassa silloinen pääministeri Antti Rinne ja Vasemmistoliiton puheenjohtaja Li Andersson.

Varisverkosto paljasti vuonna 2020 perussuomalaisten ja kokoomuslaisten poliitikkojen yhteyksiä uusnatsien ja äärioikeiston toimintaan.

Vuonna 2020 Varisverkosto paljasti Levykauppa Äx:n työntekijän esittäneen yhtyeineen islaminvastaista musiikkia Adolf Hitlerin 130-vuotispäivänä järjestetyssä uusnatsien konsertissa. Paljastus johti työntekijän työsuhteen päättymiseen. Ihmiset uhkasivat sosiaalisessa mediassa boikotoida levykauppaa työntekijän työsuhteen päättämisen takia.

### Helsinki ilman natseja -mielenosoitukset

Varisverkosto on ollut vuosina 2017-2022 järjestämässä Helsinki ilman natseja -mielenosoituksia yhteistyössä Helsingin Vasemmistonuorten ja A-ryhmän sekä muiden tahojen kanssa. Mielenosoitus vastustaa äärioikeistolaisten Suomen itsenäisyyspäivänä järjestämää 612-soihtukulkuetta.

**Vuonna 2017** mielenosoitukseen osallistui poliisin mukaan hieman yli 1 000 osallistujaa, järjestäjien oman ilmoituksen mukaan noin 3 000 henkeä. Poliisi pysäytti Helsinki ilman natseja -mielenosoituksen Hesperian puistossa itsenäisyyspäivänä. Järjestäjät vaativat mielenosoituksessa muun muassa "rajoja auki". vastamielenosoitukseen järjestettiin yhteisiä linja-autokuljetuksia, esimerkiksi Kuopiosta. Vastamielenosoitus pysäytti aika ajoin raitiovaunuliikenteen.

Eräs vastamielenosoituksen ohjelmanumeroista oli Kai Sadinmaan ja Katri Tapolan järjestämä *Tule jalkapuuhun – minä häpeän Suomea* -performanssi. Siihen osallistujat kantoivat koko mielenosoituksen ajan muassaan jalkapuuta. Marssin päätteeksi esiintyivät Julma H. ja Pastori Leksi.

Mielenosoituksessa oli Pohjoismaisen vastarintaliikkeen NTV-kanavalle kuvaava mies, joka esiintyi ruotsalaisena toimittajana. Journalistiliitto reagoi tapahtuneeseen negatiivisesti. Uusnatsit myös kaatoivat maahan ja pahoinpitelivät lyömällä vastaantulleen henkilön siirtyessään Vastarintaliikkeen tapahtumasta 612-soihtumarssiin. Pahoinpidellyllä miehellä oli ollut Good Night White Pride -paita, jota hän oli esitellyt kulkueelle.

**Vuonna 2018** mielenosoitusten yksi syy oli vastustaa Helsingissä hakaristilipun kanssa marssineita uusnatseja. Poliisin arvion mukaan vastamielenosoitus keräsi myös 1 800 osallistujaa.

**Vuonna 2019** Soihtukulkuetta vastustanut *Helsinki ilman natseja* -mielenosoitus keräsi poliisin mukaan 2700 osallistujaa. Tunnelma oli poliisin mukaan mielenosoituksessa rauhallinen, lukuunottamatta kohtaamista 612-marssin kanssa. Helsinki ilman natseja -mielenosoituksessa esiintyivät muun muassa Paleface ja Laineen Kasperi. Järjestäjien mukaan vastamielenosoitus oli suunnattu "kaikille jotka arvostavat vapautta ja demokratiaa". Osa Helsinki ilman natseja -vastamielenosoittajista jäi Helsingin Runebergin kadulle soihtukulkueen eteen, mutta poliisi siirsi vastamielenosoittajat syrjään kulkueen edestä.

**Vuonna 2020** 612-tapahtuma peruttiin koronarajoitusten vuoksi.

**Vuonna 2021** Helsinki ilman natseja -vastamielenosoitukseen osallistui noin 1 500 henkeä. Mielenosoitus pysähtyi Runeberginkadulle estääkseen 612-soihtukulkueen etenemisen samalle kadulle. Se pysyi paikallaan tunnin ja esti 612-kulkueen kulun Runeberginkadun läpi, jonka vuoksi sen piti kulkea toista reittiä. Poliisi kertoi, että Helsinki ilman natseja -mielenosoituksen järjestäjää epäiltiin kokoontumisrikkomuksesta.

**Vuonna 2022** poliisin mukaan mielenosoitukseen osallistui 1 000-1 500 osallistujaa. Se pysähtyi Museokadun ja Runeberginkadun risteykseen viime vuoden tavoin ja ilmoitti Twitterissä ryhtyneensä "blokkaamaan 612-natsimarssia". Kulkue ohjattiin toiselle kadulle. Vastamielenosoittajat huusivat "kuolema fasismille ja vapaus kansalle" kulkueelle. *Helsingin Sanomien* mukaan he myös lauloivat antifasistisia lauluja, kuten "Hei, natsitontut häipykää, nyt on sille korkea aika" ja "Pää, olkapää, peppu, natsit kuuseen, natsit kuuseen". Vastamielenosoituksessa oli sekä anarkistilippuja että sateenkaarilippuja.

### Konserttien järjestämisen estäminen

Vuonna 2015 hevimusiikkiin keskittynyt klubi PRKL club perui kansallissosialistisen hevibändin keikan Varisverkoston toiminnan seurauksena. Esiintymistä mainostettiin kansallissosialistisella Herrenblut-verkkosivulla, jonka mukaan esiintyminen on kansallisosialistista kulttuurisotaa. Äärioikeistolaisia tapahtumia on käytetty uusien jäsenten hankkimiseen Kansan Uutisten mukaan.

Vuonna 2016 Oulun yliopistossa tarkastetutussa väitöskirjassaan Aila Mustamo toteaa, että tapaus herätti vilkasta keskustelua sosiaalisessa mediassa, mutta myös black metal -alakulttuurin sisällä. Mustamon mukaan kansallissosialistiset teemat ja symbolit ovat tulkinnanvaraisia. Konsertin järjestäjät sanoutuivat irti kaikista poliittisista suuntauksista ja vetosivat sananvapauteen. Järjestäjien mukaan Varisverkoston toiminta oli "aggressiivista, anonyymia asioilla revittelyä".

Mustamno haastatteleman konserttijärjestäjän mukaan antifasistisilla toimijoilla on tapana lähetellä nimettömiä uhkauksia konserttijärjestäjille, mikä voi osaltaan selittää sitä, etteivät muutoin fasismin tuomitsevat metallimusiikkikulttuurin toimijat suhtaudu suopeasti antifasistisiin ryhmiin. Haastatteluissa häirinnän pelättiin vaikeuttavan metallikeikkojen järjestämistä. Haastateltavat pitivät Varisverkoston estämiä NSBM-keikkoja karnevalistisina tilaisuuksina, joihin osallistuvat pääosin samat henkilöt kuin muihinkin black metal -tapahtumiin.

Vuonna 2018 Varisverkosto sai Jyväskylässä ravintola Popparin perumaan Black Souls Matter IV -metallimusiikkikeikan.

### Muuta toimintaa

Vuonna 2019 verkosto vietti 5-vuotisjuhliaan Helsingin Lepakkomiehessä järjestetyssä konsertissa, jossa esiintyi Hero Dishonest.

Lähteet
-------

1. 1 2 3 4 5 6 7 8  Varis? – Varis *varisverkosto.com*. Viitattu 17.11.2020.
2. 1 2  Salminen, Solmu: Huolestuttava tieto kouluista: Äärioikeistolaisia lapsia yhä enemmän, maahanmuuttajat luovat "gangstajengejä" *Satakunnan Kansa*.  16.4.2020. Viitattu 25.11.2020.
3. ↑  Antifaschistische Aktion *Suomen Antifa-Fasismin Vastainen Projekti*.  29.9.2015. Viitattu 5.11.2021.
4. ↑  Varisverkosto *Maailma.net*. Viitattu 12.12.2022.
5. ↑  Varis Helsinki liittyy Pohjoismaisten antikapitalistien ARNA-verkostoon  30.6.2022. Varisverkosto.  Arkistoitu. Viitattu 2.7.2022.
6. ↑  Leena Malkki, Daniel Sallamaa, Juha Saarinen & Sami Eerola: Ekstremistinen puhe verkossa ja uutismediassa  2021. Valtioneuvosto. Viitattu 23.8.2021.
7. ↑  Väkivaltaisen ekstremismin tilannekatsaus 2020 Sisäministeriö. Viitattu 23.8.2021.
8. ↑  Hirvasnoro, Kai: Kielletyn uusnatsijärjestön jäsenet jatkavat toimintaansa uusissa verkostoissa *Kansan Uutiset*.  11.11.2020. Viitattu 17.11.2020.
9. ↑  Varisverkosto: Maalitauluna demaripääministeri Antti Rinne – ääriliikkeen kesäleirillä ammuttiin vasemmistopoliitikkojen kasvoista tehtyihin maalitauluihin *Keskisuomalainen*.  11.7.2019. Viitattu 17.11.2020.
10. ↑  Hirvasnoro, Kai: Vastustaja käy kulttuurisotaa, uhottiin Suomen Sisussa, jonka johto on täynnä perussuomalaisia *Kansan Uutiset*.  16.11.2020. Viitattu 17.11.2020.
11. ↑  Määttänen, Juuso: Levykauppa Äx päätti uusnatsitapahtumissa esiintyneessä bändissä soittavan työntekijänsä työsuhteen ja joutui arvostelun kohteeksi: "Tiedän, että olemme tehneet oikein" *HS.fi*.  8.1.2020. Viitattu 17.11.2020.
12. ↑  Poliisit ympäri Suomen varautuvat mielenosoituksiin – näin Helsingissä marssitaan itsenäisyyspäivänä *www.iltalehti.fi*. Viitattu 5.12.2022.
13. 1 2  Kuvagalleria: Itsenäisyyspäivän juhlinta jatkui yöllä rauhallisesti *ts.fi*.  7.12.2017.  Arkistoitu 5.11.2021. Viitattu 5.11.2021.
14. ↑  Poliisi varautuu itsenäisyyspäivän mielenosoituksiin – nämä kulkueet marssivat kaduilla *Ilta-Sanomat*.  5.12.2022. Viitattu 5.12.2022.
15. ↑  Äärioikeistolaisten hihamerkit ja anarkistiliput vilahtelivat Helsingissä, kun tuhannet marssivat itsenäisyyspäivän mielenosoituksissa – Poliisi otti kiinni 13 ihmistä *Helsingin Sanomat*.  6.12.2019. Viitattu 9.12.2019.
16. ↑  Poliisi varautuu itsenäisyyspäivän mielenosoituksiin – nämä kulkueet marssivat kaduilla *Ilta-Sanomat*.  5.12.2022. Viitattu 5.12.2022.
17. ↑  Äärioikeistolaisten hihamerkit ja anarkistiliput vilahtelivat Helsingissä, kun tuhannet marssivat itsenäisyyspäivän mielenosoituksissa – Poliisi otti kiinni 13 ihmistä *Helsingin Sanomat*.  6.12.2019. Viitattu 9.12.2019.
18. ↑  Yksitoista kiinniottoa itsenäisyyspäivän mielenosoituksissa, äärioikeistolaisen 612-marssin osallistujia heiteltiin kananmunilla – Alpakat päivän yleisömagneetti *Helsingin Sanomat*.  6.12.2017. Viitattu 9.12.2017.
19. ↑  Virkkunen, Jussi: 3 000 marssi natseja vastaan Helsingissä  7.12.2017. Kansan Uutiset. Viitattu 9.12.2017.
20. ↑  Kervinen, Aku: Alpakoita, ei natseja!.  *Antimilitaristi*, 4/2017.  Aseistakieltäytyjäliitto ry.
21. 1 2  Kervinen, Aku: Alpakoita, ei natseja!.  *Antimilitaristi*, 4/2017.  Aseistakieltäytyjäliitto ry.
22. ↑  Kervinen, Aku: Alpakoita, ei natseja!.  *Antimilitaristi*, 4/2017.  Aseistakieltäytyjäliitto ry.
23. ↑  Kervinen, Aku: Alpakoita, ei natseja!.  *Antimilitaristi*, 4/2017.  Aseistakieltäytyjäliitto ry.
24. ↑  Journalistiliitto kauhistui Pohjoismaisen vastarintaliikkeen valereportterista: "Todella hurja tilanne, jos yleistyy"  7.12.2017. MTV3. Viitattu 9.12.2017.
25. ↑  Nurmi, Klaus: Uusnatsit hakkasivat miehen suorassa lähetyksessä – juontaja pilkkasi uhria  8.12.2017. Helsingin Uutiset. Viitattu 9.12.2017.
26. ↑  Halonen, Antti: Pohjoismainen vastarintaliike joukkonujakassa itsenäisyyspäivänä  8.12.2017. Iltalehti. Viitattu 9.12.2017.
27. ↑  Paju, Anna: Helsinki ilman natseja -mielenosoitus vastustaa äärioikeistoa *Kansan Uutiset*.  5.12.2019. Viitattu 17.11.2020.
28. ↑  Natsien vastustajia yli odotusten *Kansan Uutiset*.  7.12.2016. Viitattu 17.11.2020.
29. ↑  Varis verkosto - antifasistinen verkosto: Helsingin itsenäisyyspäivän 2018 antifasistinen liveseuranta *varisverkosto.com*.
30. 1 2  Äärioikeistolaisten hihamerkit ja anarkistiliput vilahtelivat Helsingissä, kun tuhannet marssivat itsenäisyyspäivän mielenosoituksissa – Poliisi otti kiinni 13 ihmistä *Helsingin Sanomat*.  6.12.2019. Viitattu 9.12.2019.
31. 1 2  Varis verkosto - antifasistinen verkosto: Raportti vuoden 2019 Helsinki ilman natseja -mielenosoituksesta *varisverkosto.com*.
32. ↑  Kutsu 612-kulkueeseen *SARASTUS*.  23.11.2021. Viitattu 7.12.2021.
33. ↑  Itsenäisyyspäivä Helsingissä sujui poliisin näkökulmasta melko rauhallisesti *Poliisi*.  6.12.2021. Viitattu 5.12.2022.
34. 1 2  Itsenäisyyspäivä | Helsinki ilman natseja -protestin järjestäjää epäillään kokoontumisrikkomuksesta – kulkueen häiritsemistä yrittäneitä kiinni 19 *Helsingin Sanomat*.  6.12.2021. Viitattu 7.12.2021.
35. ↑  Poliisit ympäri Suomen varautuvat mielenosoituksiin – näin Helsingissä marssitaan itsenäisyyspäivänä *www.iltalehti.fi*. Viitattu 5.12.2022.
36. 1 2  Poliisi mielenosoituksista: "Aina vuoden suurin operaatio" *www.iltalehti.fi*. Viitattu 6.12.2022.
37. ↑  Äärioikeisto marssii huutaen Helsingin kaduilla - IL seuraa mielenosoituksia *www.iltalehti.fi*. Viitattu 6.12.2022.
38. ↑  Suomi herää -kulkue liikkeellä – tästä jutusta tiedät joka hetki, mitä mielenosoituksissa tapahtuu *Yle Uutiset*.  6.12.2022. Viitattu 6.12.2022.
39. ↑  Mielenosoitukset | Helsinki ilman natseja -kulkue pysähtyi Töölöön estämään 612-kulkueen etenemisen – HS seuraa Helsingin mielenosoituksia *Helsingin Sanomat*.  6.12.2022. Viitattu 6.12.2022.
40. 1 2 3  Purkokuru, Pontus: Helsinkiläinen hevibaari perui uusnatsikeikan – järjestää silti Ku Klux Klanilla mainostettavan keikan *Kansan Uutiset*.  23.7.2015. Viitattu 17.11.2020.
41. 1 2 3  Mustamo, Aila: *"Yö, metsä, aika ennen kristinuskoa" Kotimaan ja kansakunnan representaatiot black metalissa ja folk metalissa Suomessa ja Norjassa*. Oulun yliopisto, 2016. Teoksen verkkoversio.
42. ↑  Niko Ikonen: Jyväskylän Black Souls Matter IV -tapahtuma vastatuulessa: antifasistinen Varisverkosto pyrkii iskemään kapuloita rattaisiin *Inferno.fi*. Viitattu 17.11.2020.
43. ↑  Suomi, Virpi: Poikkeuksellisen omalaatuista hc-kaahausta | Hero Dishonest 20-vuotiskeikallaan Lepakkomiehessä *Soundi.fi*.  18.2.2019. Viitattu 5.11.2021.